
A budapesti agglomerációs közösségi közlekedés hajózási szegmensének komplex vizsgálata

A két és fél millió fős népességszámú budapesti agglomeráció különleges természeti adottsága a fővárost kettészelő Duna, ami közlekedési akadály, de lehetőség is egyben. Az itteni lakosok jelentős részének, így számomra is, különös jelentősége van a folyónak. Mindez megteremtette a legfőbb motivációt, ami elindított a dunai közösségi közlekedés vizsgálata felé.
A kutatás célja Budapest és az agglomeráció közösségi hajózásának értékelése, a jövőbeli fejlődés szempontjainak, feltételeinek feltárása. A szakirodalom és a személyes interjúk megerősítették, hogy a dunai hajózás jelentősége az utazási igények kielégítésén túl a közlekedési kapcsolatok erősítésében és a fenntarthatóság figyelembe vételében van.
A térség közlekedésfejlesztésének - a mobilitási igényből és annak összefüggéseiből kiindulva - lehetőség szerint tudományos alapokon kell nyugodniuk. A jelen helyzet és a folyamatok maguktól értetődően igényelték a múltbeli fejlődés – természetesen korlátozott – feltárását, amin belül külön hangsúlyt kapott az autóközlekedés és a közlekedés intézményi háttere.
Mindezek nélkül is egyértelmű, hogy a Duna közlekedési potenciált jelent, melyet a legutóbbi évtizedekben messze elhanyagolt a vizsgált térség, valójában a meghatározó a szűken értelmezett Budapest volt és napjainkban is az.
A 2012. július 1-én, a BKK által megindított közforgalmú hajózás jelenleg inkább turisztikai szerepet tölt be, tehát nem váltotta be a kezdeti elvárásokat. Ezért nem ok nélkül merült fel a jelentős továbbfejlesztés szüksége, amihez megvalósíthatósági tanulmány is készült. A bemutatott külföldi példák (Brisbrane, London, Rotterdam) segítséget nyújthatnak a legjobb megoldás megválasztásában. Végül a dolgozat – egyfajta konklúzióként - leírja az elővárosi-budapesti viszonylatok meghatározásának legfőbb szempontjait, mivel bizonyossá vált, hogy kulcsfontossággal bír a csomópontok jól megválasztott elhelyezése.
Végkövetkeztetésként elmondható, hogy elengedhetetlen az erőteljes hálózati integráció. A megfelelően kialakított kikötők nem csak versenyképessé válhatnak más közlekedési ágakkal, hanem városfejlesztési mikro-centrumokat is gerjeszthetnek egyben. Mindezek legfontosabb feltételei a parkolási lehetőségek kialakítása, a ráhordó közlekedés megszervezése és a Duna menti területek revitalizációja.



